કેનેડાના હેમિલ્ટનમાં આવેલી મેકમાસ્ટર યુનિવર્સિટીના સંશોધકોએ કરેલા અભ્યાસમાં એવું બહાર આવ્યું છે કે જિમ જવા કરતાં ઘરનું કામ કરવું અનેક રીતે બહેતર છે. 17 દેશોના એક લાખ 30 હજાર લોકો પર આ સર્વે કરવામાં આવ્યો હતો. આ અભ્યાસમાં લોકોની લાઇફ સ્ટાઇલ, ઇકોનોમિકલ કન્ડિશન, મેડિકલ હિસ્ટ્રી, વજન, લંબાઇ, કમર અને નિતંબની સાઇઝ સહિત અનેક પાસાંઓને આવરી લેવામાં આવ્યાં હતાં. સંશોધકોએ જે પરિણામો આપ્યાં છે તે જાણવા જેવાં છે. અઠવાડિયામાં જે લોકો 750 મિનિટ ઘરનું કામ કરે છે તેનું જિંદગી પરનું જોખમ 40 ટકા ઘટે છે. આ વાત અઠવાડિયાની છે, એ હિસાબે રોજની 107 મિનિટ થાય. મતલબ રોજના પોણા બે કલાક જેટલો સમય. જો અઠવાડિયાના 150 મિનિટ ઘરકામ કરે તો જોખમ 30 ટકા ઘટે, વીકના 90 મિનિટ કરો તો જોખમ 28 ટકા ઘટે છે. દિલની બીમારીઓથી પણ ઘરકામ દૂર રાખે છે. તમને સવાલ થાય કે જિમથી પણ ફાયદો તો છે જ ને? હા, ચોક્કસપણે ફાયદો છે, જોકે ઘરકામથી બીજા લાભો પણ થાય છે.